Document ID: /roh_data/filtered/fineweb-2-filterrobots_roh.jsonl.gz/54895

Casturs èn monogams, els vivan ina vita entira ensemen cun lur partenari. Per regla han els fin dus pitschens. Dacurt è vegnì observà in segund castur a la riva da l'En. Sa tracti qua d'in pèr?
La probabilitad è gronda, dus mastgels u duas femnas na sa cumportassan numnadamain betg. Tar l'emprim castur, observà l'emprima giada il 2008 è vegnì suspectà ch'el saja vegnì da l'Austria, per lung l'En. Co il segund castur è rivà en Engiadina Bassa n'è betg enconuschent.
Il dachasa dal castur, respectiv dals dus casturs en vischinanza da la centrala electrica Pradella, è bain visibel, quel sa chattia en il flum stagnà tras la centrala electrica.
Gronds donns fan ils casturs cun stagnar l'aua e cun rusignar vi da la bostga. L'aua dal En ha in quel lieu però uschè ina gronda dinamica ch'ina stagnaziun n'è betg pussaivla. La bostga en vischinanza n'è betg bostga da fritgs, mabain bostga senza gronda valur. Sch'in u l'auter bostg croda causa ils casturs n'è quai betg tragic – dimena in spazi da viver ideal per ils casturs en Engiadina Bassa.
Redacziun: Reto Mayer